प्रश्न सुनकर कुण्डल गम्भीर हो गये, बोले- बेटा सुकर्मा! तुम्हारी माता ने दूध पिलाने के साथ लोरियाँ सुनाकर भगवान को पाने की तुम में लालसा जगा दी है। मैं तुम दोनों को साधुवाद देता हूँ। परमात्मा दया के सागर हैं, उन्होंने एक ऐसा विधान बताया है, जिससे माता-पिता को छोड़ना भी नहीं पड़ता और भगवान भी मिल जाते हैं। उस साधन का नाम है, माता-पिता को भगवान की मूर्ति समझकर उनकी सेवा करना। इस साधन से पुत्रों को माता-पिता से विरह भी नहीं होता और भगवान की पूरी पूजा भी हो जाती है। बेटा! भगवान को पाने के लिये और भी बहुत-से साधन हैं, जैसे- कठोर तपस्या, तीर्थयात्रा और यज्ञ-याग करना आदि।